31-aastane Lloris, kes tuli suvel Prantsusmaaga maailmameistriks, jättis vahele Tottenhami mängu Watfordiga ning koondisemängud Rahvuste liigas. Viimati esindas Lloris Spursi 27. augusti 3:0 võidumängus Manchester Unitedi vastu.

Kolmapäeval määrati Tottenhami puurilukule purjus peaga sõitmise eest 50 000 naela suurune rahatrahv, kuid prantslase koduklubi sõnul jääb Lloris sellest olenemata klubi kapteniks. "Ta on enda viga tunnistanud ja tal on väga kahju," kommenteeris Tottenhami peatreener Mauricio Pochettino. "Kõik me teeme vigu. See on talle suureks õppetunniks."

Tottenham hoiab liigatabelis viiendat kohta, olles kogunud nelja mänguga üheksa punkti. Laupäeval võõrustab Tottenham liigatabeli liidrit Liverpooli, kes on võitnud kõik seni peetud kohtumised.